Vrou se liggaam met steekwonde in huis gevind(Argieffoto: Miguel Roberts/AP) Die polisie ondersoek ŉ saak van moord nadat die liggaam van ŉ 44-jarige vrou Sondag in haar huis in Bellville in die Wes-Kaap gevind is. Kapt. FC van Wyk, woordvoerder van die polisie, sê die vrou se liggaam is omstreeks 06:00 in haar huis in Eerstelaan in die Boston-woonbuurt gevind. “Haar oudste seun het haar in haar slaapkamer met verskeie steekwonde aan haar liggaam aangetref,” sê Van Wyk. Twee verdagtes, albei 20 jaar oud, is later dieselfde dag vasgetrek. Hulle sal na verwagting Dinsdag in die landdroshof in Bellville verskyn op aanklag van moord.